ORDE do 6 de novembro de 2009 pola que se aproba o deslindamento parcial entre os montes veciñais en man común pertencentes ás comunidades de Santa María de Xeve e Verducido, no termo municipal de Pontevedra.
CONSELLERÍA DO MEDIO RURAL — III. OUTRAS DISPOSICIÓNS — 11/11/2009

Examinado o expediente de deslindamento parcial entre os montes veciñais en man común pertencentes ás comunidades de Santa María de Xeve e Verducido, no termo municipal de Pontevedra, e tendo en conta os seguintes:
Antecedentes de feito.
Primeiro.-Existen dúas resolucións do Xurado Provincial de Clasificación de Montes Veciñais en Man Común a favor da comunidade de montes veciñais en man común de Santa María de Xeve, a primeira delas con data do 11 de decembro de 1981 e a segunda con data do 13 de xaneiro de 1987. Na máis antiga clasifícanse como de propiedade da citada comunidade os seguintes montes, que literalmente se describen da seguinte forma:
-Parcela nº 1.
Nome da parcela: Campo Outeiro.
Cabida: 291 ha.
Lindeiros:
Norte: termo municipal de Moraña.
Leste: parroquia de Santo André de Xeve.
Sur: predios particulares.
Oeste: parroquia de Verducido.
-Parcela nº 2:
Nome da parcela: Certán e Gatomorto.
Cabida: 55 ha.
Lindeiros:
Norte: predios particulares.
Leste: predios particulares.
Sur: predios particulares.
Oeste: parroquia de Lérez.
Na segunda e máis recente das resolucións clasifícanse como de propiedade da citada comunidade os seguintes montes, que literalmente se describen da seguinte forma:
Nº 1 - Nome do monte: Frieiro.
Cabida: 8,5 ha.
Lindeiros:
Norte: predios particulares.
Leste: monte de Santo André.
Sur: estrada de Bora.
Oeste: predios particulares.
Nº 2 - Nome do monte: Casas da Bouza.
Cabida: 1,5 ha.
Lindeiros:
Norte: predios particulares.
Leste: Río Fontáns.
Sur: predios particulares.
Oeste: predios particulares.
Nº 3 - Nome do monte: Monte de Ría Lobada e Fens.
Cabida: 3,5 ha.
Lindeiros:
Norte: regato de Verducido.
Leste: predios particulares e regato de Verducido.
Sur: predios particulares.
Oeste: predios particulares e Barrio de Gatomorto.
Nº 4 - Nome do monte: Couso.
Cabida: 0,3 ha.
Lindeiros:
Norte: predios particulares .
Leste: predios particulares.
Sur: camiño.
Oeste: predios particulares.
En total son seis parcelas cunha cabida total de 359,80 ha as clasificadas como de propiedade da comunidade de Santa María de Xeve.
Na resolución do Xurado Provincial de Clasificación de Montes Veciñais en Man Común do 11 de decembro de 1981 clasifícanse como de propiedade da comunidade de Verducido os seguintes montes, que literalmente se describen da seguinte forma:
-Parcela nº 1.
Nome da parcela: Gatomorto.
Cabida: 10 ha.
Lindeiros:
Norte: predios particulares.
Leste: predios particulares.
Sur: predios particulares.
Oeste: termo municipal de Barro e parroquia de San Vicente de Cerponzóns.
-Parcela nº 2.
Nome da parcela: Campo Outeiro-Outeiro Castro.
Cabida: 168,85 ha.
Lindeiros:
Norte: predios particulares.
Leste: predios particulares.
Sur: predios particulares.
Oeste: termo municipal de Barro e parroquia de San Vicente de Cerponzóns.
-Parcela nº 3.
Nome da parcela: Campo Outeiro-Outeiro Espiñeiro.
Cabida: 207,15 ha.
Lindeiros:
Norte: termo municipal de Barro.
Leste: predios particulares e parroquia de Santa María de Xeve.
Sur: parroquia de Santa María de Xeve.
Oeste: predios particulares.
En total son tres parcelas cunha cabida total de 386 ha as clasificadas como de propiedade da CMVMC de Verducido.
Segundo.-O 19 de outubro de 2007 o delegado provincial da Consellería do Medio Rural en Pontevedra declara o estado de deslindamento dos montes veciñais en man común de Santa María de Xeve e Verducido, de conformidade co artigo 84 do Regulamento de montes. Esta declaración foi publicada no Diario Oficial de Galicia do 21 de novembro de 2007 e foi realizada a notificación ás comunidades.
A comunidade de montes veciñais en man común de Santa María de Xeve interpuxo un recurso de alzada contra a declaración de estado de deslindamento, que foi desestimado con data do 1 de abril de 2008. Contra a resolución do recurso de alzada a comunidade de montes de Santa María de Xeve interpuxo recurso contencioso-administrativo ante o Tribunal Superior de Xustiza de Galicia, procedemento ordinario 4373/2008. Mediante auto do 26 de maio de 2009 o Tribunal Superior de Xustiza de Galicia acorda aceptar a desistencia da comunidade de montes de Santa María de Xeve no procedemento ordinario 4373/2008 e declarar terminado o procedemento.
Terceiro.-O 4 de novembro de 2008 publicouse un edicto no Diario Oficial de Galicia polo que se anunciaba o comezo do deslindamento parcial. Con data do 5 de novembro de 2008 comunicouse a decisión de deslindamento ao Rexistro da Propiedade número 1 de Pontevedra para que se estendesen anotacións sobre o acordo de deslindamento á marxe das inscricións de dominio dos montes de Santa María de Xeve e Verducido. Coa mesma data foi remitido o edicto ao alcalde do Concello de Pontevedra e aos presidentes das comunidades de montes de Santa María de Xeve e Verducido e solicitouse do Concello de Pontevedra a súa publicación no taboleiro de anuncios durante tres meses. O 26 de febreiro de 2009 recibiuse do Concello de Pontevedra dilixencia acreditativa da exposición pública no taboleiro de anuncios do concello.
O 9 de xaneiro de 2009 remitiuse ao Gabinete Xurídico Territorial de Pontevedra a documentación presentada polas comunidades de montes durante o prazo legalmente establecido para que emitira o seu informe de conformidade co artigo 100 do Regulamento de montes. O dito informe foi emitido con data do 2 de febreiro de 2009. O 3 de febreiro de 2009 o enxeñeiro operador emitiu informe sobre recoñecemento e clasificación de predios ou dereitos que foi aprobado polo xefe do Servizo de Montes e Industrias Forestais de Pontevedra na mesma data.
Cuarto.-O apeo en campo iniciouse, de acordo co anunciado, o 4 de febreiro de 2009, concluíndo o 29 de abril de 2009. O enxeñeiro operador emitiu o seu informe o 19 de maio de 2009. Mediante edicto publicado no Diario Oficial de Galicia do 29 de xuño de 2009 abriuse o período de vista do expediente e notificouse ao concello e ás comunidades de montes interesadas, de conformidade co artigo 120 do Regulamento de montes. Durante o período de vista non se presentaron reclamacións.
Quinto.-O 30 de xuño de 2009 tivo entrada no rexistro do edificio administrativo de Pontevedra unha comunicación da comunidade de montes de Verducido na que manifesta a súa conformidade co apeo realizado.
A comunidade de montes de Santa María de Xeve non presenta ningunha reclamación e dá traslado mediante fax con data do 2 de xuño de 2009 da súa desistencia do recurso 4373/2008 ante o Tribunal Superior de Xustiza de Galicia por ter chegado a acordo de deslindamento coa comunidade de Verducido.
Fundamentos de dereito.
Primeiro.-De acordo co disposto nos reais decretos 167/1981, do 9 de xaneiro; 1706/1982, do 24 de xullo e 1535/1984, do 20 de xuño, sobre transferencias de funcións e servizos do Estado á Comunidade Autónoma de Galicia en materia de conservación da natureza, no Decreto 79/2009, do 19 de abril, polo que se establece a estrutura orgánica da Xunta de Galicia, no Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, e no Decreto 318/2009, polo que se establece a estrutura orgánica da Consellería do Medio Rural e do Fondo Galego de Garantía Agraria, o conselleiro do Medio Rural é competente para ditar esta orde.
Segundo.-O Servizo de Montes de Pontevedra é competente para levar adiante o devandito deslindamento, cumpridas todas as prescricións legais en canto á publicidade, notificación e demais requisitos exixidos nos artigos 82 ao 125 do Regulamento de montes aprobado polo Decreto 485/1962, do 22 de febreiro.
Terceiro.-As resolucións do Xurado Provincial de Montes Veciñais en Man Común atribúen a propiedade destes ás comunidades veciñais, mentres non exista sentenza firme en contra, ditada pola xurisdición ordinaria, segundo determina o artigo 30 do Decreto 260/1992, polo que se aproba o regulamento para a execución da Lei 13/1989, do 10 de outubro, de montes veciñais en man común.
Tendo en conta os preceptos legais citados e demais de xeral aplicación e o informe-proposta do xefe do Servizo de Montes de Pontevedra, esta consellería, por proposta da Dirección Xeral de Montes,
DISPÓN
Primeiro.-Aprobar o deslindamento parcial entre os montes veciñais en man común pertencentes ás comunidades de Verducido e Santa María de Xeve do concello de Pontevedra.
A descrición da liña de deslindamento é a seguinte:
A piqueta número 1 sitúase no Marco da Estada, que sinala sobre o terreo a confluencia dos seguintes termos municipais da provincia de Pontevedra: Moraña, Campo Lameiro, Pontevedra e Barro, o cal é un marco de pedra de aproximadamente 1,5 m de altura, de forma de pirámide truncada, que ten marcadas a cicel na súa cara norte a letra M (Moraña), na súa cara oeste a letra B (Barro), na súa cara sur a letra G (Gebe ou Xeve) e na súa cara leste a letra C (Campo Lameiro).
Desde a dita piqueta a liña avanza 943 m en dirección sudeste (185g), ata alcanzar a piqueta número 2, situada na confluencia da pista coa devasa que vén desde o alto do monte Cucurrubio, nas inmediacións do dito alto atópase situada unha antiga caseta de vixilancia de incendios.
A continuación a liña atravesa en dirección N-S o monte Grabadoiro seguindo en todo o seu percorrido a devasa existente, ao inicio en dirección sudoeste para alcanzar o cume do monte e para manter a divisoria de augas e, polo tanto, o cume, xira ata o sudeste, desde onde descende seguindo o cortalumes en dirección sur ata chegar á piqueta número 3 situada no lugar denominado Rego do Eixo. A distancia da liña recta que une as piquetas número 2 e 3 cuxa orientación é claramente sur (204g) é de 855 m.
A partir da piqueta número 3 e ata a piqueta número 4 o lindeiro entre os montes das dúas comunidades é o eixe da pista que transcorre en dirección N-S. A distancia entre as ditas piquetas, en liña recta e en dirección sur (217g), é de 2.026 m. A partir da piqueta número 4 o eixe da pista deixa de ser o lindeiro dos montes.
Desde a piqueta número 4 séguese a dirección sudoeste (246g) e a 12,5 m chégase á piqueta número 5 que se sitúa na denominada Pedra Grande.
Desde a piqueta número 5 e seguindo a dirección sudoeste (238g) a 287 m de distancia chegamos á piqueta número 6, iniciando o percorrido polo Monte Peón polo que se continúa en dirección sur (212g) tras percorrer 180 m onde se sitúa a piqueta número 7, a cal se atopa nas proximidades da denominada Tomada de Manuel Portela, desde este ata a piqueta número 8 percórrense 144 m en dirección sudoeste (226g) e practicamente na mesma dirección (228g) e a 13 m de distancia chegamos á piqueta número 9 que se sitúa á beira da pista asfaltada que rodea o monte Peón.
O lindeiro segue polo eixe da citada pista asfaltada e, tras cruzar a estrada PO-224, entra no lugar de Outeiriño no cal se sitúan dúas piquetas, os números 10 e 11, a primeira dos cales está en dirección sudoeste (273g) e 147 m de distancia con respecto á piqueta número 9 e ao número 11 alcánzase seguindo a dirección sudoeste (270g) e percorrendo unha distancia de 81 m con respecto á piqueta número 10. Esta última atópase materializada por unha cruz gravada nunha pedra do muro do último predio da aldea, segundo a dirección que estamos seguindo.
Desde a piqueta número 11 seguindo en dirección sudoeste (238g) e despois de percorrer 304 m atópase a piqueta número 12 a cal está sinalada cunha cruz gravada sobre o marco de pedra da porta do Muíño da Lobada, sito no lugar de Gatomorto (Candendo). Continuando en dirección sudoeste (278g) e despois de 347 m de percorrido alcánzase a piqueta número 13 á que se denomina Gabai 1 (Carriló) situado á beira da estrada que conduce a Verducido. Na mesma dirección (265g) e a 128 m chégase á piqueta número 14 á que se denomina Gabai 2, despois de cruzar a estrada mencionada e desde esta cara ao norte (390g) e despois de percorrer 22 m alcánzase a piqueta número 15 denominada Gabai 3 (Predio de Pintos).
Xirando ao oeste (297g) e tras percorrer 60 m e á beira do camiño está situada a piqueta número 16 que chamamos Sartáns 1. Seguindo cara ao noroeste (346g) a 41 m de distancia chégase á piqueta número 17, Sartáns 2, desde a cal e tras percorrer 42 m en dirección oeste (294g), se atopa a piqueta número 18, á que chamamos Sartáns 3, continuando cara ao oeste (292g) e despois de percorrer 81 m alcánzase a piqueta número 19, á que denominamos Sartáns 4.
Avanzando en dirección oeste (299g) 70 m atopamos unha pedra firmemente ancorada na ladeira do Outeiro do Balado en cuxa parte superior existe unha cruz gravada que define sobre o terreo a posición da piqueta número 20. Desde esta piqueta a unha distancia de 192 m e en dirección sudoeste (235g) chegamos ao final do percorrido, é dicir, á piqueta número 21, a cal está materializada no terreo por unha cruz gravada na parte superior dunha pedra que por estar apoiada nun conxunto doutras pedras que afloran do terreo,se denomina Pedra Cabalgada. Arredor da referida cruz distínguense varias letras tamén gravadas na pedra e cuxo significado se interpreta polos veciños da seguinte forma: un B que se recoñece como a inicial de Berducido (Verducido), un J como a inicial de Jebe (Xeve) e un S como a inicial de San Salvador de Lérez.
Enclaves: non procede.
Cabidas: xa que é un deslindamento parcial, non pechado, non procede a determinación de cabidas.
Segundo.-Que se cancele total ou parcialmente calquera inscrición rexistral en canto sexa contraditoria coa descrición do deslindamento parcial entre os montes veciñais en man común de Santa María de Xeve e Verducido.
Terceiro.-Declarar, expresamente, que no referente ás reclamacións de propiedade, esta resolución esgota a vía administrativa e queda expedita a xudicial civil.
Cuarto.-Que se notifiquen os novos datos resultantes da descrición do monte ao rexistro provincial de montes veciñais en man común de Pontevedra.
Quinto.-Que se inmatriculen os montes coas características resultantes no rexistro da propiedade.
Sexto.-Esta orde entrará en vigor o día seguinte ao da súa publicación no Diario Oficial de Galicia. Os interesados poderán interpoñer contra esta orde recurso de reposición, con carácter potestativo, no prazo dun mes ante o conselleiro do Medio Rural, ou ben interpoñer directamente o recurso contencioso-administrativo, ante o Tribunal Superior de Xustiza de Galicia, no prazo de dous meses, de acordo co disposto nos artigos 109 e 116 da Lei 30/1992, do 26 de novembro, de réxime xurídico das administracións públicas e do procedemento administrativo común, e nos artigos 10 e 46 da Lei 29/1998, do 13 de xullo, da xurisdición contencioso-administrativa. Ambos os dous prazos computaranse desde o día seguinte ao da recepción da notificación persoal polos interesados, ou da publicación para os que non puidesen ser notificados persoalmente.
Santiago de Compostela, 6 de novembro de 2009.
Samuel Jesús Juárez Casado
Conselleiro do Medio Rural